Bilag II-produkter var underlagt toldkontingenter, som i henhold til forordningens artikel 3 blev forvaltet i overensstemmelse med artikel 308a, 308b og 308c i forordning (EØF) nr. 2454/93. Tabel 10 i bilaget viser udnyttelsen af toldkontingenterne. I 2013 var der syv varepositioner, som udfyldte eller næsten udfyldte de tildelte toldkontingenter: 22071000, 41079210, 61033200, 61099020, 61159500, 62046231 og 64039993. For de syv varepositioner, med undtagelse af 22071000, oversteg den samlede import toldkontingentet, men den overskydende import (dvs. uden for toldkontingentet) blev indført i EU med enten MFN- eller GSP-told. Toldfri import under en vareposition, 64039993, har tilsyneladende oversteget det tildelte toldkontingent en lille smule med 1,5 tons eller 0,06 % af det pågældende toldkontingent. Den gennemsnitlige vægtede udnyttelse af toldkontingentet var 11,3 % i 2012 (15. november til 31. december) og 76,8 % i 2013.

Analysen af virkningerne på handelen er primært baseret på en undersøgelse af udviklingen i importen fra Pakistan til EU af de produkter, der er omfattet af de autonome handelspræferencer. Præferencerne gjaldt fra 15. november 2012 til 31. december 2013, men analysen fokuserer på kalenderåret 2013, som sammenlignes med den gennemsnitlige import i de tre foregående år (2010, 2011 og 2012). På grund af tilgængelighed af data og for at gøre det nemmere at sammenligne data bygger EU-data på 27 medlemsstater (EU-27), eftersom Kroatien tiltrådte den 1. juli 2013. Ligeledes af hensyn til dataenes tilgængelighed, pålidelighed og sammenlignelighed er analysen baseret på værdimæssige frem for mængdemæssige mål. Den primære kilde til data om EU's import fra Pakistan er Eurostat (COMEXT). Analysen af virkningerne på EU's økonomi og beskæftigelse bygger hovedsagelig på en undersøgelse af produktions- og beskæftigelsesdata bl.a. baseret på Eurostat Prodcom-data (NACE Rev 2.0). Analysen er også især fokuseret på tekstilvarer og beklædning, da disse to sektorer stod for de fleste af de produkter, der var omfattet af de autonome handelspræferencer.

Europa-Parlamentets og Rådets forordning (EU) nr. 1029/2012 af 25. oktober 2012 om indførelse af hastende autonome handelspræferencer for Pakistan (i det følgende benævnt "forordningen") indførte handelspræferencer for Pakistan for 75 produkter. Under handelspræferencerne kunne 49 produkter importeres til EU uden told eller mængdemæssige begrænsninger (de produkter, der fremgår af forordningens bilag I), og 26 produkter kunne importeres uden told med mængdemæssige begrænsninger, dvs. toldkontingenter (de produkter, der fremgår af forordningens bilag II).

Som led i EU's reaktion på de ødelæggende oversvømmelser fra juli til september 2010, som berørte store områder i Pakistan, besluttede Det Europæiske Råd i en erklæring om Pakistan, der var knyttet til dets konklusioner af 16. september 2010, at give ministrene til opgave meget hurtigt at blive enige om en omfattende pakke af foranstaltninger på kort, mellemlang og lang sigt for at støtte Pakistans bestræbelser på genopretning og fremtidig udvikling, herunder bl.a. en række ambitiøse handelsforanstaltninger, som er afgørende for økonomisk genopretning og vækst.

Tabel 2 opsummerer anvendelsen af autonome handelspræferencer, dvs. import, som faktisk nød godt af AHP og andre præferenceordninger. Det fremgår, at ca. 65 % af AHP-positionerne i gennemsnit nød godt af de autonome handelspræferencer. Importen under AHP, nemlig 942 mio. EUR, udgjorde 21 % af EU's samlede import fra Pakistan i 2013.

Tabel 1 viser importen fra Pakistan til EU-27 fordelt på den samlede import, AHP-produkter og alle andre produkter (dvs. samlet import minus AHP-produkter). EU's import af AHP-produkter fra Pakistan beløb sig til 1,5 mia. EUR i 2013 og steg med 348 mio. EUR eller 31,5 % i 2013 i forhold til gennemsnittet for 2010-12. Eftersom EU's import af AHP-produkter udgjorde ca. 33 % af den samlede import fra Pakistan, kan man sige, at AHP-importen bidrog betydeligt til stigningen på 9,4 % i den samlede import fra Pakistan i 2013 (importen af alle andre produkter end AHP-produkter steg kun med 1,1 %).

Generelt er Pakistan nr. 47 blandt EU's handelspartnere, hvad angår den samlede handel, og nr. 44 for import og 51 for eksport. Figur 1 viser udviklingen i bilateral handel de seneste ti år, hvor den samlede bilaterale handel alt i alt har udviklet sig positivt. I denne periode havde EU et lille handelsoverskud fra 2005 til 2009, som blev til et underskud fra 2010.

EU's import fra verden (uden for EU-27) og lande med lignende handelspræferencer (nul told under EU's generelle toldpræferencesystem (GSP)) vises i tabel 3. Det tyder på, at importen fra Pakistan under AHP-positionerne i gennemsnit har klaret sig bedre end EU's samlede import fra verden, men dårligere end importen fra lande med lignende handelspræferencer. En sandsynlig forklaring på den markante stigning i importen fra toldfritagne GSP-lande (66,2 %) er reformen af oprindelsesreglerne under GSP (der trådte i kraft den 1. januar 2011), som indebar en betydelig lempelse af reglerne for de mindst udviklede lande, herunder for tekstilvarer og beklædning. Bangladesh tegnede sig for størstedelen af stigningen og stod for ca. 65 % af importen fra toldfritagne GSP-lande.





Tabel 3: EU-27's import fra verden og toldfritagne GSP-lande (1 000 EUR) Gennemsnit 2010-2012 2013 Ændring Pakistans andel 2010-12 Pakistans andel 2013 Verden Samlet import 1 530 617 750 1 520 363 786 -0,7 % 0,3 % 0,3 % Import alle AHP-positioner 17 431 666 18 238 834 4,6 % 6,4 % 8,0 % Bilag I 11 164 767 11 0718 469 5,0 % 5,0 % 6,2 % Bilag II 6 266 899 6 520 365 4,0 % 8,7 % 11,2 % Toldfritagne GSP-lande Import alle AHP-positioner 994 127 1 652 269 66,2 % Bilag I 188 428 333 394 76,9 % Bilag II 805 699 1 318 875 63,7 % Kilde: Beregninger på grundlag af Eurostat Comext-data.

Tabel 11-13 i bilaget viser en mere detaljeret fordeling af AHP-importen (efter afsnit og de enkelte positioner). En undersøgelse af disse tabeller sammen med ovennævnte tabeller tyder på følgende:

Pakistans andel af den samlede EU-import fra verden var uændret på 0,3 %. Pakistans andel af EU-importen af AHP-produkter steg samlet set fra 6,4 % til 8 % (se tabel 3). Før indførelsen af de autonome handelspræferencer tegnede Pakistan sig allerede for en betydelig andel af importen af visse produkter – seks produkter, som er omfattet af AHP, udgjorde en importandel på over 50 % (se tabel 6). I 2013 havde ti produkter omfattet af AHP en importandel på over 50 %.

Ethanol (ethylalkohol), ikke denatureret (22071000) tegnede sig for langt den største importstigning (441 %), primært fordi dette produkt normalt ikke er omfattet af GSP og er underlagt en MFN-told (mestbegunstigelse) på 19 EUR/hektoliter (se tabel 11 og 12 i bilaget). Import fra Pakistan af ethanol under AHP var underlagt et toldkontingent. Afsnittet om kemofibre (kapitel 54) viste også en betydelig stigning på 85 %, men udgjorde kun 1,7 % af værdien af importen under AHP (se tabel 13 i bilaget).

Tabel 13 viser, at det største afsnit, hvad angår værdien af den samlede import under AHP, nemlig bomuld (kapitel 52), tegnede sig for en importstigning på 28,8 %. Det bør bemærkes, at Pakistan er EU's næststørste leverandør af bomuld og bomuldsvarer, næst efter Tyrkiet. Beklædningsafsnittene – kapitel 61 og 62 – tegner sig til sammen for ca. 34 % af AHP-importen fra Pakistan og voksede med henholdsvis 37,4 % og 49,8 %. EU's import af AHP-produkter under kapitel 63, andre tekstilvarer, steg med 6,8 %.

En undersøgelse af de enkelte varepositioner under AHP (se navnlig tabel 12 i bilaget) viser, at de generelt fulgte tendensen i EU's import fra verden, og i de fleste tilfælde klarede importen fra Pakistan sig bedre eller dårligere, afhængig af om importen steg eller faldt. For 27 varepositioner steg importen med over 40 %, heraf steg 10 med over 80 %, mens importen faldt for 18 positioner, hvoraf 12 faldt med mere end 20 %.

Ifølge tabel 12 var det primært produkter i kapitel 52 (bomuld) og 61 (beklædningsgenstande af trikotage), som viste de største importstigninger. Samtidig stod visse bomuldsvarer også for de største fald i importen. Importen af de fleste produkter i kapitel 63 (andre tekstilvarer) faldt også.

Det skønnes, at EU har tabt toldindtægter på 84,6 mio. EUR i alt under AHP. Top 10 inden for import under AHP, målt ved importværdi, tegnede sig for 62 % af toldindtægtstabet.

4.2 Virkninger på produktion og arbejdspladser i EU

I dette afsnit analyseres de autonome handelspræferencers eventuelle indvirkning på EU's økonomi, hovedsagelig målt ved EU's produktion. Analysen er baseret på Eurostat Prodcom-data for EU's produktion i fremstillingssektoren, der skønnes at svare til AHP-produkter. På grund af visse huller i Prodcom-dataene (f.eks. er detaljerede data for nogle medlemsstater fortrolige), og fordi de ottecifrede KN-koder ikke altid svarer til de enkelte NACE-koder, kan nedenstående tal kun betragtes som indikative og skulle være aggregerede.

Tabel 4 viser EU-27's produktion (værdi af solgt produktion) og beskæftigelse (samlet antal) i fremstillingssektoren i alt i 2013 (NACE-gruppe C.10-C.32), i tekstil (NACE-gruppe C.13 og C.20.60), beklædning (NACE-gruppe C.14) samt læder- og fodtøjsindustri (NACE-gruppe C.15). De tre undergruppers produktionsandel i forhold til den samlede produktion i fremstillingssektoren kan betragtes som mere begrænset, mens beskæftigelsesandelen har større betydning.